ΓΡΑΠΤΗ ΕΡΩΤΗΣΗ E-1563/00

υποβολή: Bart Staes (Verts/ALE) προς το Συμβούλιο

(24 Μαΐου 2000)

Θέμα: Ανθρώπινα δικαιώματα στην Τουρκία

Απαντώντας στην γραπτή ερώτηση Ε-0028/00(1), το Συμβούλιοποστηρίζει ότι δεν γνωρίζει τις παρατεθείσες δηλώσεις του κ. Sklan σχετικά με την Τουρκία τις οποίες ανέφερε ο αξιότιμος βουλευτής. Οι σχετικές δηλώσεις αντιγράφονται κατά γράμμα από το κείμενο της Ε-0028/00 και κατά συνέπεια το Συμβούλιο τις γνωρίζει.

Δεδομένου ότι σχέδιa της Medical Foundation for the Care of Victims of Torture συγχρηματοδοτήθηκαν από την Επιτροπή, μου φαίνεται ορθό να λάβει σχετικώς θέση το Συμβούλιο. Πάντως, η φύση των δραστηριοτήτων και οι δηλώσεις του κ. Sklan έχουν σημασία για την κοινή εξωτερική πολιτική και πολιτική ασφάλειας καθώς και για την διεύρυνση της Ένωσης.

1. Επιβεβαιώνει έστω και τώρα το Συμβούλιο ότι η σημαντικότερη ομάδα ασθενών που δέχεται το Medical Foundation for the Care of Victims of Torture αποτελείται από Τούρκους του Κουρδιστάν όπως ισχυρίζεται ο συνεργάτης του Ιδρύματος κ. Alex Sklan;

2. Μπορεί να ισχύει για την Τουρκία ο χαρακτηρισμός κράτος που εφαρμόζει τη μέθοδο των βασανιστηρίων τον οποίο χρησιμοποιεί ο συνεργάτης του ιδρύματος κ. Alex Sklan; α) Εάν όχι, φρονεί το Συμβούλιο ότι συνεργάτης ενός συγχρηματοδοτούμενου από την Ένωση ιδρύματος για τα θύματα των βασανιστηρίων και των (πολεμικών) βιαιοπραγιών αδίκως χρησιμοποιεί για την Τουρκία τον χαρακτηρισμό κράτος που εφαρμόζει τη μέθοδο των βασανιστηρίων; β) Πώς εξηγεί το Συμβούλιο τότε ότι η σημαντικότερη ομάδα ασθενών που δέχεται το Medical Foundation for the Care of Victims of Torture αποτελείται από Τούρκους του Κουρδιστάν όπως ισχυρίζεται ο συνεργάτης του Ιδρύματος κ. Alex Sklan;

3. Προσυπογράφει το Συμβούλιο την άποψη του συνεργάτη του Ιδρύματος κ. Alex Sklan ότι στην Τουρκία, τα βασανιστήρια έχουν ενδημικό χαρακτήρα, αποτελούν ρουτίνα και είναι συνυφασμένα με την τήρηση της τάξεως; α) Εάν όχι, για ποιο λόγο δεν συμφωνεί το Συμβούλιο με την άποψη αυτή και πώς συμβιβάζεται η θέση του με το γεγονός ότι η σημαντικότερη ομάδα ασθενών που δέχεται το Medical Foundation for the Care of Victims of Torture αποτελείται από Τούρκους του Κουρδιστάν, όπως ισχυρίζεται ο συνεργάτης του Ιδρύματος κ. Alex Sklan;

(1) ΕΕ C 280 E της 3.10.2000, σελ. 162.

Απάντηση

(10 Οκτωβρίου 2000)

Το Συμβούλιο επιβεβαιώνει αυτά που είπε στη γραπτή του απάντηση Ε-0028/00 σχετικά με τη στάση του όσον αφορά τις εξ ιδίου ονόματος δηλώσεις μεμονωμένων ατόμων.

Όσον αφορά την ουσία της ερώτησης του αξιότιμου κυρίου Βουλευτή, το Συμβούλιο εξακολουθεί να ανησυχεί για την κατάσταση των ανθρωπίνων δικαιωμάτων στην Τουρκία και ιδίως για την πρακτική των βασανιστηρίων. Υπάρχουν σοβαρές εκθέσεις που κάνουν λόγο για βασανιστήρια και κακή μεταχείριση στην Τουρκία, όχι μόνο στο νοτιοανατολικό τμήμα της χώρας αλλά και σε άλλες περιοχές. Η κράτηση συλληφθέντων από τις δυνάμεις ασφαλείας προκαλεί ιδιαίτερη ανησυχία, καθόσον η περίοδος κράτησης μπορεί να φθάσει τις 10 ημέρες σε ορισμένες νοτιοανατολικές επαρχίες, με κίνδυνο ναπάρξουν, κατά τη διάρκεια μίας τόσο παρατεταμένης κράτησης σε απομόνωση, κατά την οποία μάλιστα συχνά δεν επιτρέπεται η επαφή με δικηγόρο, βασανιστήρια και κακή μεταχείριση των κρατουμένων.

Η τουρκική κυβέρνηση έχει αναγνωρίσει την ύπαρξη βασανιστηρίων. Οι τουρκικές αρχές έχουν λάβει ορισμένα μέτρα και έχουν ανακοινώσει περαιτέρω σχέδια προκειμένου να θέσουν τέλος στην πρακτική αυτή στην Τουρκία. Το Συμβούλιο θα συνεχίσει να παρακολουθεί την κατάσταση και να παροτρύνει την Τουρκία να λάβει όλα τα αναγκαία μέτρα προκειμένου να εξασφαλισθεί ο σεβασμός των ανθρωπίνων δικαιωμάτων.